**10-mavzu: Maʼmuriy tartib-taomillar**

**GLOSSARIY**

**Maʼmuriy tartib-taomil –** maʼmuriy organlarning maʼmuriy-huquqiy faoliyatini tartibga soluvchi protsessual qoidalardir.

**Maʼmuriy tartib-taomillarning ikkita koʻrinishi mavjud:**

1. Doiraviy maʼmuriy tartib-taomillar;

2. Maxsus maʼmuriy tartib-taomillar.

**Maʼmuriy tartib-taomillarning asosiy prinsiplari quyidagilardan iborat:**

qonuniylik; mutanosiblik; ishonchlilik;

tinglanish imkoniyatining mavjudligi;

manfaatdor shaxslar huquqlarining ustunligi; byurokratik rasmiyatchilikka yoʻl qoʻyilmasligi; mazmunan qamrab olish;

maʼmuriy ish yuritishning “bir darcha” orqali amalga oshirilishi; teng huquqlilik;

ishonchning himoya qilinishi;

maʼmuriy ixtiyoriylikning (diskretsion vakolatning)qonuniyligi;

Maʼmuriy organlarning manfaatdor shaxslarga nisbatan maʼmuriy-huquqiy faoliyatiga, shu jumladan litsenziya, ruxsat berish, roʻyxatdan oʻtkazish tartib-taomillariga, davlat xizmatlarini koʻrsatish bilan bogʻliq boshqa tartib- taomillarga, shuningdek qonun hujjatlariga muvofiq boshqa maʼmuriy-huquqiy **faoliyatga nisbatan tatbiq etiladi.**

**10-MAVZU. MAʼMURIY TARTIB-TAOMILLAR**

**MAVZU DOIRASIDA KOʻRIB CHIQILADIGAN ASOSIY MASALALAR QUYIDAGILARDAN IBORAT**

1. Maʼmuriy protseduralar tushunchasi.

2. Maʼmuriy protseduralar tasniflanishi.

3. Maxsus maʼmuriy protseduralar.

4. Maʼmuriy protseduralar prinsiplari

5. Maʼmuriy protseduralarning umumiy qoidalari.

6. Maʼmuriy ish yuritish.

7. Oddiy maʼmuriy protsedura. Formal (rasmiy) maʼmuriy protsedura.

**MAʼMURIY PROTSEDURALAR TUSHUNCHASI**

 **Maʼmuriy protseduralar** - maʼmuriy organlarning ularga xizmat yuzasidan boʻysundirilmagan manfaatdor shaxslar bilan qonun normalariga muvofiq kelib chiqadigan munosabatlarida davlat boshqaruvi vakolatlarini amalga oshirish orqali manfaatdor shaxslarning huquqlari va qonuniy manfaatlarini taʼminlashga qaratilgan, maʼmuriy-huquqiy faoliyatini tartibga soladigan (regulyativ) protsessual qoidalardir.

Moddiy huquq normalarini amalga oshirish - protsedura deb yuritiladi. Maʼmuriy protsedura davlat boshqaruv organlarining (mansabdor shaxslarning) moddiy maʼmuriy huquq normalarini qoʻllashda yuzaga keladigan nizolarni hal qilish, u yoki bu shaxslarning ahloqini huquqiy jihatdan belgilash (taʼriflash), zarur hollarda, maʼmuriy majburlash choralarini qoʻllash faoliyati boʻlishi bilan birga, ijro etish va farmoyish berish faoliyati turlarining yigʻindisi hamdir. Boshqacha aytganda, bunday faoliyat maʼmuriy yurisdiksiya faoliyati deb ataladi.

**MAʼMURIY PROTSESS**

**• Tor maʼnoda -** maʼmuriy sud ish yurituvi;

**• Keng maʼnoda -** barcha maʼmuriy jarayon.

**OʻZBEKISTON RESPUBLIKASI “MAʼMURIY TARTIB-TAOMILLAR TOʻGʻRISIDA”GI QONUN**

• 2005-yil birinchi loyiha – AQSH, Germaniya va Yaponiya olimlari ishtirokida muhokama qilingan;

• 2007-yil – Oliy Majlis Qonunchilik palatasi – MTTtQ 34-m. qabul qilindi – Senat maʼqullamagan;

• Koʻp loyihalar boʻlgan – 2011-y. – MPK(maʼmuriy-protsessual kodeks)

• Harakatlar strategiyasi (07.02.2017y. PF-4947)

• Maʼmuriy islohotlar konsepsiyasi (08.09.2017-y. PF-5185)

• MTTtQ qabul qilindi (08.01.2018) va kuchga kirdi (10.01.2019)

**MTTTQ YANGILIGI NIMADA**

**•** Tushunchalar – maʼmuriy akt, maʼmuriy organ, maʼmuriy tartib-taomil;

• Maʼmuriy protseduralar prinsiplari;

• Rad qilish – xolislikni taʼminlash;

• Maʼmuriy aktning kuchga kirishi;

• Maʼmuriy aktni bekor qilish, oʻzgartirish yoki haqiqiy emas deb topish.

**MAʼMURIY PROTSEDURALARNING ASOSIY PRINSIPLARI**

• qonuniylik;

• mutanosiblik;

• ishonchlilik;

• tinglanish imkoniyatining mavjudligi;

• maʼmuriy tartib-taomillarning ochiqligi, shaffofligi va tushunarliligi;

• manfaatdor shaxslar huquqlarining ustunligi;

• byurokratik rasmiyatchilikka yoʻl qoʻyilmasligi;

• mazmunan qamrab olish;

• maʼmuriy ish yuritishning “bir darcha” orqali amalga oshirilishi;

• teng huquqlilik;

• ishonchning himoya qilinishi;

• maʼmuriy ixtiyoriylikning (diskretsion vakolatning) qonuniyligi;

• tekshirish.

**Maʼmuriy-protsessual normalarni quyidagicha tasniflash mumkin:**

a) yuridik kuchi boʻyicha;

b) subʼyektlar doirasi boʻyicha;

v) maʼmuriy ish yuritishning turi boʻyicha;

g) dispozitsiyaning xususiyati boʻyicha;

d) amal qilish doirasi boʻyicha;

e) qoʻllanish muddati boʻyicha.

**Maʼmuriy-protsessual normalar mazmuni boʻyicha toʻrt turga boʻlinadi:**

1)xalq xoʻjaligidagi munosabatlarni tartibga soluvchi normalar;

2)ijtimoiy-madaniy sohada yuzaga keluvchi munosabatlarni tartibga soluvchi normalar;

3)maʼmuriy-siyosiy sohada yuzaga keladigan munosabatlarni tartibga soluvchi normalar;

4)sohalararo boshqaruvda paydo boʻladigan munosabatlarni tartibga soluvchi normalar.

**10-MAVZU. MAʼMURIY TARTIB-TAOMILLAR BOʻYICHA KAZUS**

**1-kazus**

Fuqaro B. nodavlat oʻquv markazi ochish maqsadida litsenziya olish uchun Vazirlar Mahkamasi huzuridagi Taʼlim sifatini nazorat qilish davlat inspektsiyasiga tegishli hujjatlarni taqdim etdi. Lekin Vazirlar Mahkamasi huzuridagi Taʼlim sifatini nazorat qilish davlat inspektsiyasi litsenziya berishga oid mazkur ishni koʻrib chiqib sabablarini keltirgan holda litsenziya berishni rad etish toʻgʻrisida qaror qabul qildi. Fuqaro B. litsenziya berishni rad etish toʻgʻrisidagi qarorda koʻrsatilgan kamchiliklarni bartaraf etib, 7 kun ichida qayta koʻrib chiqishga taqdim etdi. Vazirlar Mahkamasi huzuridagi Taʼlim sifatini nazorat qilish davlat inspektsiyasi tomonidan yana qayta yigʻim toʻlash va rad etish toʻgʻrisida qarorda koʻrsatilmagan boshqa kamchiliklarni sabab qilib 30 kun mobaynida yana rad qilish toʻgʻrisida qaror chiqardi.

**Vaziyatga huquqiy baho bering.**

**Ushbu muammoli vaziyatni hal etishda maʼmuriy tartib-taomillarning qaysi prinsiplaridan foydalanish mumkin.**

**2-kazus**

Fuqaro D. yaqin qarindoshining oʻlimi sababli Frantsiyaga bormoqchi boʻldi. U barcha kerakli hujjatlarni yigʻib, turar joyi boʻyicha IIVning xorijga chiqish va kirish hamda fuqarolikni rasmiylashtirish tuman boʻlimiga murojaat qildi. Ushbu boʻlim xodimi fuqaro D.ning murojaati 15 ish kunida koʻrib chiqilishini aytdi. Lekin fuqaro D. dafn qilish marosimi usiz oʻtmasligini va u ushbu yerga tezroq borishi lozimligini tushuntirdi. Boʻlim xodimi fuqaroning bu murojaatini rad etib, xozirda boʻlimda ish koʻpligini va qandaydir tekshirish oʻtkazish kerakligini tushuntirdi.

**Vaziyatga huquqiy baho bering.**

**Mazkur kazusni yechishda Oʻzbekiston Respublikasi “Maʼmuriy tartib-taomillari toʻgʻrisida”gi Qonunning ahamiyatini tahlil qiling.**

**3-kazus**

Fuqarolar Rajabova Noila va Rajabov Bobur sudga oʻz murojaatlarida Uchtepa tuman hokimining 2019-yil 19-apreldagi 211-sonli qarorining Uchtepa tuman hokimining 2018-yil 9-sentyabrdagi 323-sonli qarorining 2.8 bandini bekor qilish toʻgʻrisidagi qismini haqiqiy emas deb topishni soʻragan.

Unga koʻra, fuqarolar Rajabova Noila va Rajabov Bobur sudga ariza bilan murojaat qilib, oʻz arizalarida Uchtepa tuman hokimining 2018-yil 9-sentyabrdagi “Uchtepa tumanidagi yakka tartibda qurilgan uy-joylar joylashgan yer maydonlarida fuqarolar tomonidan oʻzboshimchalik bilan qurilgan bino va inshoatlarga nisbatan egalik huquqini eʼtirof etish hamda yer maydonlarini tartibga keltirish toʻgʻrisida”gi qarorining 2.8-bandida Uchtepa-2 koʻchasi 23/3-uy manzilida foydalanishdagi 640,00 kv.m. yer maydoniga hamda ruxsatsiz qurilgan, foydali maydoni 82,07 kv.m., shundan 1 ta yashash xonasi maydoni 17,80 kv.m., 2 ta oshxona, yoʻlak, xammom-hojatxona, soyabonga nisbatan fuqaro Rajabova Noilaga meros qilib qoldiriladigan umrbod egalik qilish hamda mulk huquqi eʼtirof etilsin deb belgilanganligini, 323-sonli qaror esa Oʻzbekiston Respublikasi qonun hujjatlariga zid ekanligini taʼkidlab oʻtishgan.

**Vaziyatga Oʻzbekiston Respublikasi normativ huquqiy hujjatlaridan keng foydalangan holda huquqiy yechim bering.**

**10-MAVZU. MAʼMURIY TARTIB-TAOMILLAR BOʻYICHA NAZARIY SAVOLLAR**

1) Maʼmuriy protseduralar tushunchasini yoritib bering.

2) Maxsus maʼmuriy protseduralar deganda nimani tushunasiz.

3) Maʼmuriy protseduralar prinsiplarini yoritib bering.

4) Maʼmuriy ish yuritishning oʻziga xoh belgilarini sanab oʻting.

5) Oddiy maʼmuriy protsedura deganda nimalar tushuniladi.

6) Formal (rasmiy) maʼmuriy protsedura deganda nimalar tushuniladi.

7) Maʼmuriy jarayon tushunchasi va uning oʻziga xos xususiyatilarini tushuntirib bering. Fikringizni amaliy misollar bilan tushuntirib bering.

8) Maʼmuriy ish yurituv tushunchasi va oʻziga xos xusuyaiyatlarini yoritib bering.

9) Maʼmuriy ish yuritish bosqichlarini tahlil qiling.

10) Maʼmuriy ish yuritish turlarini yoritib bering.

11) Davlat organlariga berilgan ariza va takliflarga oid ish yuritish tartibini yoritib bering.

12) Litsenziya berishga doir ish yuritishning bosqichlarini yoritib bering.

13) Ruxsat berishga doir ishlarni yuritish mazmunini yoritib bering.

14) Roʻyxatga olishga doir ishlarni yuritish mazmunini va oʻziga xos xususiyatlarni yoritib bering.

15) Fuqarolarni turgan joyi va yashash joyi boʻyicha roʻyxatdan oʻtkazish bilan bogʻliq ish yuritish tartibini amaliy misollar bilan yoritib bering.

16) Yuridik shaxslarni davlat roʻyxatidan oʻtkazish bilan bogʻliq ish yuritish tartibini yoritib bering.

17) Yakka tartibdagi tadbirkorlarni davlat roʻyxatidan oʻtkazish bilan bogʻliq ish yuritish tartibini yoritib bering.

18) Koʻchmas mulkka oid huquqlarni davlat roʻyxatidan oʻtkazish bilan bogʻliq boʻlgan ish yuritish tartibini yoritib bering.

19) Davlat organlari va fuqarolarning oʻzini oʻzi boshqarish organlarining faoliyati toʻgʻrisida axborotlar berishga oid maʼmuriy protseduralarni tahlil qiling.

**10-MAVZU. MAʼMURIY TARTIB-TAOMILLAR BOʻYIChA TEST SAVOLLARI**

1. Maʼmuriy protsess haqidagi quyidagi javoblarning qaysi biri toʻgʻri?

a) barcha javoblar toʻgʻri;

b) maʼmuriy-huquqiy faoliyatini tartibga soladigan (regulyativ) jarayon;

c) maʼmuriy organlarning ularga xizmat yuzasidan boʻysundirilmagan manfaatdor shaxslar oʻrtasidagi munosabat;

d) maʼmuriy sud ish yurituvi.

2. Oʻzbekiston Respublikasi “Maʼmuriy tartib-taomillar toʻgʻrisida”gi Qonunning dastlabki loyihasi qaysi davlatlar olimlari bilan keng muhokama qilingan edi?

a) Isroil, Yaponiya va Turkiya;

b) Fransiya, Buyuk Britaniya va Litva;

c) AQSh, Germaniya va Yaponiya;

d) Janubiy Koreya, Rossiya va Qozogʻiston.

3. Oʻzbekiston Respublikasi “Maʼmuriy tartib-taomillar toʻgʻrisida”gi Qonunning dastlabki loyihasi nechanchi yildan boshlangan edi?

a) 2012;

b) 2010;

c) 2005;

d) 2015.

4. Oʻzbekiston Respublikasi “Maʼmuriy tartib-taomillar toʻgʻrisida”gi Qonunning 2007-yilgi loyihasi nima uchun qabul qilinmagan edi.

a) qabul qilingan edi;

b) Qonunchilik palatasi tomonidan yetarli ovoz olmaganligi uchun;

c) Prezident tomonidan imzolanmaganligi uchun;

d) Senat maʼqullamaganligi uchun.

5. Oʻzbekiston Respublikasida “Maʼmuriy tartib-taomillar toʻgʻrisida”gi Qonun qachon qabul qilindi?

a) 2017-yil 20-dekabr;

b) 2018-yil 22-yanvar;

c) 2018-yil 8-yanvar;

d) 2017-yil 14-dekabr.

6. Maʼmuriy tartib-taomillar toʻgʻrisidagi Qonunning qoʻllanilish sohasiga kirmaydigan yoʻnalishni toping.

a) litsenziya berish;

b) ruxsat berish;

c) sud ishini yuritish;

d) roʻyxatdan oʻtkazish tartib-taomillari.

7. Maʼmuriy tartib-taomillar toʻgʻrisidagi Qonunning qoʻllanilish sohasiga kiradigan yoʻnalishni toping.

a) saylovlar oʻtkazish;

b) dastlabki tergov;

c) davlat xizmatlarini koʻrsatish;

d) maʼmuriy huquqbuzarliklar toʻgʻrisidagi ishlarni yuritish.

8. Quyidagilardan qaysi biri maʼmuriy tartib-taomillarning asosiy prinsiplari

hisoblanmaydi?

a) qonuniylik;

b) tinglanish imkoniyatining mavjudligi;

c) mazmunan qamrab olish;

d) xalq hokimiyatchiligi.

9. Maʼmuriy organ manfaatdor shaxsga maʼmuriy hujjatni qabul qilish uchun ahamiyatga yega boʻlgan barcha holatlar yuzasidan oʻz fikrini bildirish qaysi prinsipga mos tushadi?

a) Qonuniylik prinsipi;

b) Ishonchlilik prinsipi;

c) Tinglanish imkoniyatining mavjudligi prinsipi;

d) Mazmunan qamrab olish prinsipi.

10. Manfaatdor shaxslarga majburiyatlar orqali qiyinchilik tugʻdirish, faqat rasmiy qoidalar va talablarga rioya yetilishi maqsadidagina ularga huquqlar berishni rad yetish yoki ularning huquqlarini boshqacha tarzda cheklash maʼmuriy organlarga taqiqlanishi qaysi prinsipga mos tushadi.

a) Teng huquqlilik prinsipi;

b) Maʼmuriy ish yuritishning “bir darcha” orqali amalga oshirilishi prinsipi;

c) Byurokratik rasmiyatchilikka yoʻl qoʻyilmasligi prinsipi;

d) Mazmunan qamrab olish prinsipi.